**RESYME` OG SPØRSMÅL FRA DAGENS TALE, DATERT 09.08.2020,**

**v/Johannes Øverland**

**TEMA: Å følge Jesus**

Teksten er hentet fra;

**Luk. 2.41-50**

Gal.2.20

Luk.19.1-10

Jesus og foreldrene drar til Jerusalem for å feire påske. På hjemveien blir han borte for dem og de leter i 3 dager før de finner ham i templet. Svaret de får, når han forklarer hvorfor han ble borte, forstår de ikke.

Det å være en kristen handler egentlig om å leve i relasjon til Jesus. Det handler om å bli kjent med Jesus og bli formet av Ham. Vårt fellesskap kan hjelpe mennesker til å bli kjent med den levende Jesus. Men det betyr at vi må vise dem hvem Jesus er gjennom våre liv.

Hvor lenge skal våre venner lete etter Jesus i våre liv, før de finner Ham? I hverdagen vår møter vi kanskje flere som Sakkeus. Han var klar til å møte Jesus og ventet på en anledning til å møte Ham. Kan du og jeg være den som viser vei til Ham?

**Spørsmål/fokusområder til bruk i småfellesskapene**

1. Les tekstene det er talt over høyt sammen i gruppa. Om det er brukt flere bibeltekster, kan dere velge hvilke dere vil lese høyt. La teksten synke inn ved at det er stille noen minutter, og be gjerne en bønn om Guds åpenbaring over teksten.
2. Samtal i noen minutter om de tankene du får når du leser teksten eller har hørt talen. (Dette punktet kan føre oss langt på viddene. Det er derfor lurt å begrense det til 3-4 innspill og ta disse med videre inn i neste spørsmål, gjerne ved å notere ned stikkord)
3. Samtal om disse 3 dimensjonene i teksten(e)
4. Hvordan berører teksten(e)/talen Guds forhold til meg og mitt forhold til Gud?
5. Hvordan berører teksten(e)/talen mitt forhold til småfellesskapet / menigheten?
6. Er det noe i teksten(e)/talen som vender blikket vårt ut til de vi er kalt til å vinne?
7. Del med gruppa hva Gud gir deg gjennom samtalen og hva han vil lære deg eller ønsker for deg i fortsettelsen.
8. Hva trenger du forbønn for?

Erfaringen vår er at ingen vil bruke denne ressursen likt. Dette er kun ment som en hjelp . Vær fri til å lede samtalen slik du kjenner blir riktig for din gruppe. Vi oppmuntrer deg til å spørre Gud hva han vil åpenbare for gruppen og for enkeltpersoner.